Skrap Zondo-kommissie, sê F4SD YouthOudpres. Jacob Zuma by die Zondo-kommissie (Foto: Nokuthula Mbatha/African News Agency/ANA) Die jeugvleuel van die Forum 4 Service Delivery het Maandag versoek dat die Zondo-kommissie van ondersoek na staatskaping, onmiddellik ontbind word. F4SDY het in ŉ verklaring gesê hy neem “met teleurstelling kennis” van die R700 miljoen wat reeds aan die kommissie spandeer is toe dit in Januarie 2018 aangestel is. Die kommissie het in Augustus 2018 getuienis begin aanhoor en het dag 231 van sittings gehaal op 10 Julie 2020. Die parlement is verlede week ingelig oor die koste van die kommissie, en gehoor die grootste uitgawe is sy ondersoekspan en die rekenaartegnologie wat gebruik word, gevolg deur die regspan. Kgothatso Ramautswa, president van F4SDY, het gesê dit is teleurstellend dat die kommissie nog “min” onthul het en niemand wat by korrupsie betrek word, al behoorlik vervolg is nie. “Die kommissie het nog nie enige resultate opgelewer nie, buiten sensasionele stories van hoe korrup ministers en voormalige presidente was,” het Ramautswa bygevoeg. “F4SDY is egter bewus van die ANC se prestasie tot dusver en dit is dus nie nuus vir ons nie – dit is waarskynlik net die omvang van die korrupsie wat skokkend is, maar nie die korrupsie self nie.” Hy het gesê die ANC het, die afgelope paar jaar, homself tentoongestel as ŉ party “vol korrupsie” waaronder staatsentiteite ineengestort en miljarde rande verlore gegaan het. “En daarom is F4SD krities oor die kommissie.” Ramautswa het gesê korrupsie het ŉ sistemiese krisis geword onder die ANC. “Kommissies soos die Zondo-kommissie ontbloot korrupsie as ŉ geïsoleerde voorval wat maklik aan ŉ paar korrupte beamptes toegeskryf kan word, terwyl die realiteit is dat korrupsie ŉ manier van regering is. Korrupsie is die manier hoe die ANC die land beheer. Die land word beheer deur ŉ filosofie van korrupsie van plaaslike tot nasionale regering; korrupsie is aan die orde van die dag.” F4SDY versoek F4SD om ŉ dringende ondersoek te eis oor die koste van die kommissie. “Ons vermoed dat korrupsie ook ŉ rol te speel het oor hoe die geld aangewend word.” F4SDY versoek dat die Zondo-kommissie onmiddellik moet ontbind en dat die begroting eerder aangewend moet word in die stryd teen Covid-19. Die party se jeugvleuel sal binne sewe dae na die saal opruk waar die kommissie vergader met ŉ lys van eise, waaronder dat die kommissie ontbind, wat ‘vrugtelose en onnodige uitgawes tot gevolg gehad het’.